依韻和延安龐龍圖柳湖
作者：范仲淹
朝代：宋

paragraphs: 種柳穿湖後，延安盛可遊。
遠懷忘澤國，真賞即瀛洲。
江景來秦塞，風情屬庾樓。
劉琨增坐嘯，王粲乍銷憂。
秀發千絲墮，光揺匹練柔。
雙雙翔乳鷰，兩兩睡馴鷗。
折翠贈歸客，濯清招隱流。
宴回銀燭夜，吟度玉關秋。
勝處千場醉，勞生萬事浮。
王公多雅故，思去共仙舟。